4 ห้องหัวใจ...เตรียมเงินไว้เพื่องานแต่งในฝัน
โดย...ฝ่ายส่งเสริมความรู้ทางการเงิน ธนาคารแห่งประเทศไทย
3 ต.ค. 2560

โดย...ฝ่ายส่งเสริมความรู้ทางการเงิน ธนาคารแห่งประเทศไทย“แต่งงานกันนะ...” ประโยคนี้คงจะเป็นคำพูดที่สาวๆ ใฝ่ฝันที่จะได้ยินจากคนรักที่พร้อมจะสร้างครอบครัวแสนสุขไปด้วยกันใช่ไหมครับสิ่งที่ตามมาก็คือการจัด “พิธีแต่งงาน” เพื่อประกาศอย่างเป็นทางการว่าทั้งสองคนพร้อมที่จะใช้ชีวิตคู่ร่วมกัน ซึ่งว่าที่บ่าวสาวจะต้องร่วมกันคำนวณเงินที่จะใช้จัดงาน แต่อาจจะยังเริ่มต้นไม่ถูกว่าจะตั้งงบประมาณเท่าไรถึงจะเหมาะสม จึงขอนำเสนอวิธีจัดสรรงบประมาณสำหรับใช้จ่ายในงานแต่งออกเป็น 4 ส่วน ดังนี้1.ค่าใช้จ่ายในการจัดงาน (60%)ทั้งพิธีทางศาสนาและประเพณี รวมทั้งงานเลี้ยงฉลองเป็นค่าใช้จ่ายที่มีสัดส่วนที่มากที่สุด เนื่องจากมีการรับรองแขกของทั้งสองครอบครัวและเพื่อนๆ ประกอบไปด้วย ค่าสถานที่และอุปกรณ์จัดพิธี ค่าอาหารในพิธีและงานเลี้ยง ค่าเครื่องดื่ม บางงานอาจมีค่าผู้ช่วยจัดงาน (Organizer) อีกด้วยว่าที่บ่าวสาวบางคู่อาจมีความหวังในการใช้เงินจากการที่แขกใส่ซองมาใช้จ่ายค่าจัดงาน แต่อย่าลืมว่าเงินซองที่ได้มาอาจไม่ครอบคลุมค่าใช้จ่ายทั้งหมดที่เกิดขึ้นดังนั้น สิ่งที่สำคัญที่สุดคือ ควรปรับลดค่าใช้จ่ายในการจัดงาน โดยอาจเปลี่ยนสถานที่จากโรงแรมหรูหราเป็นร้านอาหารบรรยากาศดีๆ จำกัดจำนวนแขกให้เหมาะสมกับงบประมาณที่มี ลดหรืองดเครื่องดื่มแอลกอฮอล์2.ค่าใช้จ่ายของบ่าวสาว (15%)ได้แก่ ค่าชุดแต่งงานในพิธีและงานเลี้ยงค่าจ้างช่างแต่งหน้าทำผม ค่าคอร์สบำรุงผิว เพื่อให้เป็นเจ้าบ่าวเจ้าสาวที่หล่อและสวยที่สุดในวันสำคัญหากอยากจ่ายเงินน้อยลงในส่วนนี้ก็สามารถเช่าชุดแทนการตัดใหม่ หรือออกกำลังกายและกินอาหารที่มีประโยชน์เพื่อบำรุงผิวด้วยตัวเองแทนการเข้าคอร์สราคาแพง3.ค่าใช้จ่ายในการสร้างบรรยากาศในงาน (10%)ได้แก่ ค่าดอกไม้ ตกแต่งสถานที่ แสงสีเสียง วงดนตรีที่จะช่วยสร้างบรรยากาศในงานให้เต็มไปด้วยความสุข แต่ก็สามารถลดค่าใช้จ่ายได้โดยเลือกใช้ดอกไม้ประดิษฐ์ เลือกสถานที่ที่สวยงามอยู่แล้ว จัดงานกลางวันเพื่อใช้แสงธรรมชาติ หรือเปิดเพลงแทนการจ้างวงดนตรี4.ค่าใช้จ่ายเบ็ดเตล็ด (15%)เช่น การ์ดเชิญ ของชำร่วย ของรับไหว้ญาติผู้ใหญ่ ช่างภาพวันงาน รูป Pre-wedding VDO Presentation ฯลฯหากต้องการประหยัดก็สามารถใช้ภาพถ่ายที่มีอยู่แทนการถ่ายใหม่ ประดิษฐ์ของชำร่วยหรือทำ VDO Presentation เอง ซึ่งสามารถถ่ายทอดความเป็นตัวตนของบ่าวสาวได้ดี และสร้างความทรงจำที่ดีในการลงมือทำร่วมกันอีกด้วยการแบ่งงบประมาณในการจัดงานแต่งงานข้างต้นเป็นเพียงหลักการง่ายๆ เท่านั้นว่าที่บ่าวสาวสามารถปรับลดบางส่วนเพื่อนำไปเพิ่มเติมบางส่วนได้ และช่วยกันวางแผนออมเงินในการจัดงานแต่งงาน เพื่อไม่ให้เกิดความตึงเครียดจนนำไปสู่ความขัดแย้งแต่สิ่งที่สำคัญที่สุดคือ “อย่าเริ่มต้นชีวิตคู่ด้วยการเป็นหนี้”เพราะงานแต่งงานที่หรูหราไม่สามารถชี้วัดความสำเร็จของชีวิตคู่ได้ แต่ชีวิตคู่ที่ประสบความสำเร็จเกิดมาจากความรัก ความเข้าใจ ของคู่รักที่กำลังตัดสินใจจะเริ่มต้นใช้ชีวิตที่เหลืออยู่ไปด้วยกันครับ